Fiction | LAPA Uitgewers
by LAPA Uitgewers on Jun 5th, 2018 Tweet
Inspekteur Conrad Dorfling is terug! Isa Konrad laat die sonderlinge speurder van Karibib, Conrad Dorfling, weer krap waar daar 'n lyk is.
Sommer gou-gou ontdek Dorfling twee goed, nee drie:
•	Die lyk is oud. Dit gaan moeite kos om uit te vind wat aangaan.
•	Alet Gouws is terug in Karibib. Hoekom weet hy nie, maar hy is nie seker dat dit goeie nuus is nie, want…
•	die hele polisiestasie weet skynbaar reeds van sy en Alet se afskeidsoen …
Conrad weet nie wie se lyk dit is nie, maar hy is dankbaar dat dit 'n geraamte is, 'n doodloopsaak dus. Hy kan nie twee moorde in twee weke onder sy neus laat gebeur nie. Boonop krap Alet se teenwoordigheid hom om. Hy het regtig gedink daardie soen was vaarwel. Sy is 'n mooi vrou en Con se vorige huwelik het rampspoedige gevolge gehad. Hy is bang, want hoekom het sy skielik teruggekom Karibib toe?
Intussen warm sy doodloopsaak op. Binnekort is hulle op soek na 'n tweede lyk, en binne in sy eie lyf bewe die geraamtes in hulle kaste.
Doodsake op Karibib volg op Moord op Karibib. Doodsake op Karibib word uit die manlike hoofkarakter, Dorfling, se perspektief aangebied. Dorfling is lieflike, onbeholpe karakter met 'n goeie hart. Daar is iets van Sally Andrews se "Detective Kannemeyer" te bespeur, maar Dorfling ontwikkel in 'n unieke, Namibiese speurder.
Konrad se fyn waarnemingsvermoë en lekker sin vir humor, asook haar deerniswekkende karakters, sorg vir 'n opkrullekkerboek. Nie te veel bloed nie. Net genoeg spanning en hope menslikheid, soos styfgeklitste room, bo-op.
Doodsake op Karibib deur Isa Konrad
by LAPA Uitgewers on May 24th, 2018 Tweet
Christine wil van Frikkie, haar man, ontslae raak. Moord maak meer sin as egskeiding, veral nadat hy baie geld op die Lotto wen wat hy nie met haar deel nie, maar dan trek daar 'n geskeide man met 'n volwasse dogter langs haar in. Wanneer Frikkie op 'n onverklaarbare wyse by die trap in die huis afval, is die speurders en Christine suspisieus oor haar nuwe buurman. Christine, nou die ryk weduwee, trou gou weer en trek saam met haar nuwe man na 'n veiligheidslandgoed.
'n Eertydse kollega van Christine, Zebith, is haar nuwe buurvrou. Mettertyd kom Christine agter dat die huis waarin sy en haar nuwe man bly, 'n bloedige geskiedenis het. Zebith ken die geskiedenis en was betrokke by die inwoners. Sy ly aan postraumatiese stres en wroeg omdat sy skuldig voel oor wat in die huis langs hare gebeur het. Saam met die skuldgevoel moet sy ook die pyn van haar gebroke hart hanteer.
Die twee buurvroue het albei die mans saam met wie hulle gewoon het, verloor en albei het skouers geskuur met gewelddadige dood. Daar kan tog nie nog onvoorsiene tragedies vir hulle voorlê nie?
Domestic noir: Elders het boeke soos The girl on the train, wat as domestic noir bekendstaan, opslae gemaak. Hamersma val ook in die kategorie. Die versmorende effek van die huishoudelike alledaagse is die hoofbron van konflik. Hamersma se boek het egter 'n unieke storie, reg vir die Suid-Afrikaanse mark.
Chanette Paul, LAPA Uitgewers se manuskripontwikkelaar, sê: "Dis altyd verblydend wanneer skrywers nuwe genres in Afrikaans aanpak. Die noir-genres, en spesifiek domestic noir, is deesdae baie gewild. Ek is dus bly Elsa het hierdie tendens op die proef gestel."
Jeanette Ferreira, teksredakteur, sê: "Dit is die beste van Elsa se romans wat ek ooit gelees het. Die bisarheid, die droefheid, die sameloop van omstandighede het my so geboei dat ek nie die teks wou neersit nie. Well done!"
Die Mense Langsaan deur Elsa Hamersa
by LAPA Uitgewers on May 23rd, 2018 Tweet
LAPA Uitgewers is trots om aan te kondig dat vertaalregte vir Jaco Jacobs se bekroonde jeugroman 'n Goeie dag vir boomklim pas deur nog 'n groot internasionale uitgewery opgeraap is.
Die Italiaanse uitgewery Rizzoli het suksesvol teen 'n mededingende uitgewershuis gebie om die Italiaanse vertaalregte vir Jaco se boek te bekom.
Rizzoli is een van die grootste uitgewerye in Italië en wêreldbekende skrywers soos John Green (The Fault in Our Stars), Cressida Cowell (How to Train Your Dragon) en Michael Morpurgo (War Horse) se boeke word deur hulle in Italiaans uitgegee.
"Ek is steeds ietwat verstom," sê Jaco, "en natuurlik baie dankbaar. Dit is 'n ongelooflike voorreg om te sien hoe Marnus en Leila, die twee hoofkarakters in my storie, die kans kry om nou regoor die wêreld te gaan boomklim!"
'n Londense uitgewery, Oneworld Publications, het 'n Goeie dag vir boomklim verlede maand wêreldwyd in Engels gepubliseer. Die boek is tans ook in Suid-Afrika te koop as A Good Day for Climbing Trees.
In Oktober verskyn nog een van Jaco se boeke, Oor 'n motorfiets, 'n zombiefliek en lang getalle wat deur elf gedeel kan word, oorsee as A Good Night for Shooting Zombies.
'n Goeie dag vir boomklim was in 2016 die wenner van die kykNET/Rapport-prys se filmkategorie. Filmregte vir die boek is sedertdien aan M-Net toegeken.
by LAPA Uitgewers on May 8th, 2018 Tweet
Soek op Google om meer besonderhede oor elke gebeurtenis te kry
1956: 'n Reeks foto's van VVV's deur Elizabeth Klarer. Klarer beweer sy het 'n kind gehad by 'n buiteruimtelikewese genaamd Akon. Omgang en geboorte het op 'n planeet naby Alpha Century plaasgevind. Foto's blykbaar vernietig, die Suid-Afrikaanse regering weier om kommentaar te lewer.
1974: Peter en Frances MacNorman ontvoer naby Beitbrug, oortreders nie menslik nie. Geen optrede van die Suid-Afrikaanse of Rhodesiese regerings nie.
1979: 'n Krugersdorp-ma en haar seun word genooi deur vreemde wesens om na 'n nuwe planeet te vlieg. Geen kommentaar van owerhede nie.
1982: Suid-Afrikaanse troepe op die Mosambiekse grens skiet op 'n inkomende tuig, want hulle dink dit is 'n MiG. Die tuig stort neer, is totaal onbekend. Insittendes dood, liggame is nie menslik nie. Lyke gevlieg na Ysterplaat in Kaapstad voordat die CIA hulle na die VSA neem. Sommige offisiere verbreek die stilswye, maar word nie deur hul seniors ondersteun nie.
1989: Suid-Afrikaanse Lugmag-vlieëniers skiet 'n vreemde tuig af. Dit val in Botswana. Insittendes lewendig in hegtenis geneem; blyk nie menslik te wees nie. Botswana-regering reik geen verklaring uit nie.
1995: SANW se spesiale magte gevlieg na die toneel in Lesotho waar 'n tuig neergestort het. Drie insittendes word lewendig in hegtenis geneem; ooggetuies beweer hulle was nie menslik nie. Lesotho-regering maak geen kommentaar bekend nie.
2005: Verskeie koerante en sosialemediabladsye publiseer foto's, video's en ooggetuieverslae van groen flitse in die atmosfeer rondom Kaapstad. Die SA regering bly stil.
2018: Chanette Paul publiseer Uit die bloute, 'n omvattende stuk navorsing deur die navorser Jojo Richter oor ontvoerings, moorde en vreemde, mensagtige wesens in die Akkedisberge naby Hermanus. Tot dusver het die Suid-Afrikaanse regering nie 'n woord gesê nie.
PERSVRYSTELLING: Jojo Richter is terug.
Deur Izak de Vries van LAPA: kolkolkol streepstreepstreep kolkolkol
Jojo Richter, die heldin van Siende blind, Raaiselspieël, Ewebeeld en Paaiboelie is terug.
Vrae gevra deur Jojo: Wat maak die groep vroue in die Akkedisberge wat wag vir moederskip vanaf die Pleiade-sterrestelsel? Is hulle stapelgek, of steek daar iets in hulle bewerings dat die regering die feite oor kontak met ruimtewesens verdoesel?
Daardie regter wat deur 'n boogskutter op rolskaatse vermoor is: Hoekom lyk die moordenaar soos iemand uit die buitenste ruimte?
Is die vroue van die VVV-groep vredeliewende vegetariërs, of koelbloedige moordenaars? Hoekom word Jojo word deur 'n hommeltuig dopgehou?
Uit die bloute is by toonaangewende handelaars asook direk by LAPA Uitgewers beskikbaar.
JOJO is tans om veiligheidsredes nie vir onderhoude beskikbaar nie.
Liefhebbers van spanningsverhale – hiérdie erg klaustrofobiese riller is 'n moet-lees!
by LAPA Uitgewers on Apr 12th, 2018 Tweet
Bets Smith skep opsetlik gewone mense. Ja, Reine is mooi, maar sy is 'n plaasmeisie soos baie ander wat deelneem aan kompetisies op universiteit. Die res van die karakters is mans en vroue wat ons ken, juis daarom is hierdie boek soveel meer kloustrofobies. Dit kan met enige een gebeur. Smith het dalk té lank in ander se skaduwees beweeg, maar stil-stil het sy reeds meer as 100 000 Afrikaanse boeke verkoop. Hierdie boek wys dat sy met groot honde kan draf.